因夢有悟
作者：白居易
朝代：唐

paragraphs: 交友淪歿盡，悠悠勞夢思。
平生所厚者，昨夜夢見之。
夢中幾許事，枕上無多時。
欵曲數杯酒，從容一局碁。
初見韋尚書，金紫何輝輝。
中遇李侍郎，笑言甚怡怡。
終爲崔常侍，意色苦依依。
一夕三改變，夢心不驚疑。
此事人盡怪，此理誰得知。
我粗知此理，聞於竺乾師。
識行妄分別，智隱迷是非。
若轉識爲智，菩提其庶幾。